মদনের নিজের কথায়, ‘‘অ্যাপ-ক্যাব সংস্থাগুলি রাজ্যে কর্মসংস্থানের প্রতিশ্রুতি দিয়ে এসেছিল। কিন্তু ব্যবসা শুরু করার পরে চালক এবং মালিকদের শুষে নিচ্ছে। মালিকেরা গাড়ি চালিয়ে মাসিক কিস্তি দেওয়ার টাকাও জোগাড় করতে পারছেন না। লাভের গুড় সবই সংস্থাগুলি খেয়ে চলে যাচ্ছে। এর বিরুদ্ধেই আমাদের আন্দোলন।’’ তবে আন্দোলন মানে যে সংস্থাগুলির কাজকর্ম লাটে তুলে দেওয়া নয়, তা-ও এদিন বুঝিয়ে দিয়েছেন তিনি। মদন বলেন, ‘‘রাজ্যে যে কোনও রকম বন্‌ধ, ধর্মঘট যে চলবে না, তা মুখ্যমন্ত্রী মমতা বন্দ্যোপাধ্যায় জানিয়ে দিয়েছেন। তাই এখানে আমরা পরিষেবা বন্ধ করতে চাই না। কিন্তু চালক, মালিকদের ন্যায্য পাওনা সংস্থাগুলিকে দিতে হবে। তার দাবিতে আমাদের শান্তিপূর্ণ আন্দোলন চলবে।’’